## Pravilnik o postupku odobravanja većih učinaka pirotehničara, postupku kontrole odobrenih većih učinaka pirotehničara i načinu postupanja po prigovoru protiv odluke pirotehničkog nadzornika

### NN 8/2012 (18.1.2012.), Pravilnik o postupku odobravanja većih učinaka pirotehničara, postupku kontrole odobrenih većih učinaka pirotehničara i načinu postupanja po prigovoru protiv odluke pirotehničkog nadzornika

HRVATSKI CENTAR ZA RAZMINIRANJE

185

Na temelju članka 19. stavka 3. alineje 9. Statuta Hrvatskog centra za razminiranje i članka 49. Pravilnika o načinu obavljanja poslova humanitarnog razminiranja (»Narodne novine« 53/2007, 111/2007 i 141/11) 3. siječnja 2012. godine donosi

PRAVILNIK

O POSTUPKU ODOBRAVANJA VEĆIH UČINAKA PIROTEHNIČARA, POSTUPKU KONTROLE ODOBRENIH VEĆIH UČINAKA PIROTEHNIČARA I NAČINU POSTUPANJA PO PRIGOVORU PROTIV ODLUKE PIROTEHNIČKOG NADZORNIKA

I. POSTUPAK ODOBRAVANJA VEĆIH UČINAKA PIROTEHNIČARA

Opće odredbe

Članak 1.

Odobravanje većih učinaka pirotehničara može se tražiti nakon što su poslovima razminiranja i/ili pretraživanja obuhvaćeni dijelovi radilišta na kojima su pozicionirani minski zapisnici, fortifikacijski objekti i drugi karakteristični dijelovi radilišta koji utječu na učinke pirotehničara.

Odobravanje većih učinaka pirotehničara ne može se tražiti u slučaju kada se poslovi pretraživanja obavljaju kombinacijom strojeva za razminiranje koji postižu projektom određenu dubinu i ručne detekcije mina na dijelu strojno tretirane površine.

Podnošenje zahtjeva za odobravanje većih učinaka pirotehničara

Članak 2.

Zahtjev za odobravanje većih učinaka pirotehničara (u daljnjem tekstu: zahtjev) podnosi se pirotehničkom nadzorniku koji je isti dužan evidentirati u Zapisnik o stručnom nadzoru u tijeku obavljanja poslova.

Uz zahtjev se prilaže Hrvatska osnovna karta u mjerilu 1:5000 na kojoj se označuju površine radilišta na kojima su izvršeni poslovi po metodama i tvrtkama te površine projekta za koje se traži odobravanje većih učinaka pirotehničara.

Zahtjev se u slučaju odsutnosti pirotehničkog nadzornika može predati pirotehničkom nadgledniku. Pirotehnički nadglednik je dužan odmah obavijestiti pirotehničkog nadzornika o zaprimanju i sadržaju zahtjeva te isti upisati u dnevnik radilišta.

Članak 3.

Zahtjev se podnosi u pisanom obliku u kojem se mora navesti:

a) dio projekta za koji se traži odobravanje većih učinaka pirotehničara,

b) za koju se tvrtku/e traži odobravanje većih učinaka pirotehničara,

c) ukupna površina projekta na kojoj su izvršeni poslovi do podnošenja Zahtjeva,

d) koliko se povećanje učinaka traži,

e) opis minskih i zemljišnih uvjeta koji omogućavaju veće učinke pirotehničara.

Članak 4.

Zahtjev za odobravanje većih učinaka pirotehničara podnosi voditelj radilišta za sve tvrtke na radilištu.

Ispitivanje opravdanosti zahtjeva

Članak 5.

Pirotehnički nadzornik je dužan bez odgode proučiti zahtjev u suradnji s pirotehničkim nadglednikom zaduženim za nadgledanje radilišta te na osnovi kvalitete ranije obavljanih poslova provjeriti opravdanost zahtjeva.

Članak 6.

Ispitivanje opravdanosti zahtjeva se provodi na način da se uspoređuje površina projekta na kojoj su izvršeni poslovi pretraživanja i/ili razminiranja i vjerodostojnost navoda iz zahtjeva o povoljnosti uvjeta na površini projekta za koju se traži odobravanje većih učinaka pirotehničara.

Članak 7.

Pirotehnički nadzornik dužan je izvršiti ili pirotehničkom nadgledniku naložiti dodatni kontrolni pregled površina projekta na kojoj su izvršeni poslovi o čemu se izrađuje skica kontrolnih uzoraka koja se prilaže u dnevnik radilišta. Kontrolni uzorci na kojima je izvršen dodatni kontrolni pregled moraju biti obilježeni na radilištu do provedene kontrole ili preuzimanja predmetnog područja.

Pirotehnički nadzornik može dati nalog pirotehničkom nadgledniku da pojačano nadzire rad pirotehničara na površini projekta za koju se traži odobravanje većih učinaka pirotehničara.

Povećani nadzor se provodi na način da se u određenom vremenskom intervalu prati rad više pirotehničara nakon čega se obavlja mjerenje ostvarenih učinaka pirotehničara te obavlja kontrolni pregled utvrđivanja kvalitete. Pirotehnički nadglednik utvrđene podatke upisuje u dnevnik radilišta (ostvareni učinak po m² u radnom danu, kvaliteta obavljenog rada) te s rezultatima upoznaje pirotehničkog nadzornika.

Za provođenje kontrolnog pregleda mogu se po zahtjevu pirotehničkog nadzornika angažirati pirotehničari za potporu završnom nadzoru.

Nadopuna i pojašnjenje Zahtjeva

Članak 8.

Pirotehnički nadzornik može od podnositelja zahtjeva tražiti nadopunu zahtjeva ukoliko utvrdi da zahtjev nije potpun ili ne sadrži potrebne podatke za obradu zahtjeva.

Nadopunu zahtjeva pirotehnički nadzornik upisuje u zapisnik o stručnom nadzoru u tijeku.

Odbijanje nadopune ili pojašnjenja zahtjeva smatrat će se odustajanjem od zahtjeva.

Odlučivanje

Članak 9.

Ukoliko pirotehnički nadzornik utvrdi opravdanost zahtjeva, odobrit će veće učinke pirotehničara.

Odobravanje većih učinaka pirotehničara upisuje se u zapisnik o stručnom nadzoru u tijeku.

Uz odobrenje iz prethodnog stavka ovog članka, u zapisnik o stručnom nadzoru u tijeku obvezno se navodi ostvareni učinak pirotehničara u vremenskom periodu i kvaliteta obavljenih poslova, odobreni učinak do m² po pirotehničaru te druge opravdane razloge iz zahtjeva koji omogućuju povećane učinke pirotehničara.

Članak 10.

Pirotehnički nadzornik će odbiti zahtjev ukoliko utvrdi da navodi iz zahtjeva nisu opravdani ili provedenim kontrolnim uzorkovanjem utvrdi da nije postignut propisani nivo kvalitete obavljenih poslova.

Odbijanje zahtjeva upisuje se u zapisnik o stručnom nadzoru u tijeku.

Članak 11.

Pirotehnički nadzornik je dužan obraditi zahtjev i donijeti odluku u roku od pet radnih dana od dana prijema zahtjeva odnosno od dana nadopune ili pojašnjenja zahtjeva.

Članak 12.

Pirotehnički nadzornik je dužan dostaviti zapisnik o stručnom nadzoru u tijeku obavljanja poslova razminiranja i/ili pretraživanja najkasnije sljedeći radni dan od dana provođenja stručnog nadzora u tijeku u Sektor za nadzor i kontrolu kvalitete.

Podatke o povećanju ili nepovećanju mogućih učinaka pirotehničara, pirotehnički nadzornik je dužan upisati u Evidenciju nadzora »Stručni nadzor u tijeku obavljanja poslova«.

II. POSTUPAK KONTROLE ODOBRENIH VEĆIH UČINAKA PIROTEHNIČARA

Članak 13.

Kontrolu odobrenih većih učinaka pirotehničara provodi službenik HCR-a imenovan radnim nalogom zamjenika ravnatelja zaduženog za operativne poslove ili osobe koju on ovlasti. Za provođenje kontrole mogu se odrediti samo službenici koji imaju iskaznicu humanitarnog razminiranja za pirotehničkog nadzornika.

Kontrola odobrenih većih učinaka pirotehničara mora se provesti najmanje jednom na svakom radilištu na kojem su odobreni povećani učinci pirotehničara.

Za provođenje kontrole odobrenja većih učinaka pirotehničara može biti angažiran tim pirotehničara za potporu završnom nadzoru.

Članak 14.

Kontrola odobrenih većih učinaka pirotehničara se provodi na radilištu.

Kontrola obuhvaća:

1. kontrolu zahtjeva,

2. kontrolu kvalitete obavljenih poslova u obilježenim kontrolnim uzorcima i

3. kontrolu kvalitete obavljenih poslova na površinama za koje je odobreno povećanje učinaka pirotehničara.

Kontrola odobrenih većih učinaka pirotehničara mora se provesti u roku od pet radnih dana od odobrenja pirotehničkog nadzornika.

Članak 15.

Ukoliko službenik iz članka 13. stavka 1. ovog Pravilnika utvrdi da su poslovi nekvalitetno obavljeni, dužan je o tome obavijestiti pomoćnika ravnatelja koji rukovodi Sektorom za nadzor i kontrolu kvalitete.

Pomoćnik ravnatelja koji rukovodi Sektorom za nadzor i kontrolu kvalitete od pirotehničkog nadzornika koji je odobrio veće učinke traži pisano očitovanje o razlozima odluke o odobravanju većih učinaka pirotehničara, te njemu ili drugom pirotehničkom nadzorniku nalaže da odmah, a najkasnije u roku od dva radna dana, obavi stručni nadzor u tijeku obavljanja poslova i postupi sukladno Pravilniku o načinu obavljanja poslova humanitarnog razminiranja.

Članak 16.

O provedenoj kontroli sastavlja se izvješće. Primjerak izvješća dostavlja se pirotehničkom nadzorniku koji je odobrio veće učinke pirotehničara, Sektoru za nadzor i kontrolu kvalitete i zamjeniku ravnatelja za operativne poslove.

III. PRIGOVOR NA ODLUKU PIROTEHNIČKOG NADZORNIKA

Članak 17.

Protiv odluke pirotehničkog nadzornika podnositelj zahtjeva može podnijeti prigovor.

Prigovor se podnosi ravnatelju HCR-a u roku od osam dana od dana dostave zapisnika o stručnom nadzoru u tijeku u kojem je sadržana odluka pirotehničkog nadzornika.

Članak 18.

Po primitku prigovora ravnatelj imenuje radnu skupinu koja je dužna u roku od pet radnih dana na radilištu na koji se odnosi osporena odluka utvrditi relevantne činjenice za postupanje po prigovoru i predložiti ravnatelju rješenje.

Protiv rješenja o prigovoru nije dopuštena žalba.

IV. ZAVRŠNE ODREDBE

Članak 19.

Riječi i pojmovi koji imaju rodno značenje bez obzira jesu li u ovom Pravilniku korišteni u muškom ili ženskom rodu odnose se jednako na muški i ženski rod.

Članak 20.

Ovaj Pravilnik stupa na snagu osmi dan od dana objave u »Narodnim novinama«.

Klasa: 012-01/12-01/2
Urbroj: 530-117-06/1-12-01

Ravnatelj
Zdravko Modrušan, v. r.

Pravilnik, NN 8/2012-185